Hallitus on antanut esityksen kasvupalvelulaista, joka liittyy maakuntauudistukseen.

Maakuntauudistus lopettaa nykyiset valtion TE-toimistot ja ELY-keskukset. Pääosa ELY-keskusten tehtävistä sekä TE-palvelun tehtävät siirtyvät uusien maakuntien vastuulle vuoden 2020 alusta.

Samalla toteutetaan työvoima- ja yrityspalvelujen uudistus, kun nykyiset TE- ja yrityspalvelut yhdistetään kasvupalveluksi. Kasvupalvelulla muun muassa edistetään yritystoimintaa, niiden kasvua ja uudistumista.

Poikkeuksena on niin sanottu Uudenmaan erillisratkaisu, jossa palvelujen järjestämisvastuu on Helsingin, Espoon, Vantaan ja Kauniaisten muodostamalla kuntayhtymällä.

Työnvälitystä siirtyy yksityisille

Hallituksen mukaan nykyiset valtion hoitamat palvelut eivät siirry maakunnille sellaisinaan, vaan samalla uudistetaan palvelujen sisältöä ja niiden tuottamisen tapaa.

Maakunta päättää itse, miten palvelut tarjotaan ihmisille.

Uudet lait antavat mahdollisuuden myös markkinoiden laajempaan hyödyntämiseen palvelujen tuottamisessa. Tällä hallitus kertoo tavoittelevansa "paremmin räätälöityjä palveluja". Myös työnhakijoiden ja työnantajien halutaan löytävän toisensa paremmin.

– Tarvitsemme lisää joustavaa ja asiakkaiden tarpeesta lähtevää yksilöllisempää palvelua, sanoi työministeri Jari Lindström (sin.) tiedotustilaisuudessa.

Tukiin tai korvauksiin liittyvät päätökset säilyvät edelleen viranomaistehtävinä, hallitus painottaa. Sen sijaan esimerkiksi työnvälitykseen liittyviä palveluita voi saada jatkossa entistä enemmän myös yksityisiltä ja julkisilta yrityksiltä sekä järjestöiltä.

Tarjottavista palveluista säädetään tarkemmin laissa julkisista rekrytointi- ja osaamispalveluista, joka on tarkoitus antaa eduskunnalle toukokuussa.

Lue myös:

Työnvälitykseen iskee täysremontti – Yksityisille yrityksille aukeavat suuret markkinat